TARYBOS SPRENDIMAS
2004 m. rugsėjo 24 d.
pritaikantis Sprendimą 2004/246/EB dėl Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo
(2004/664/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo sutartį (2003 m. Stojimo sutartis),
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo aktą (2003 m. Stojimo aktas), ypač į jo 57 straipsnio 1 dalį,
atsižvelgdama į Komisijos pasiūlymą,
kadangi:
(1)
2003 m. Stojimo akte nebuvo numatytos būtinos tam tikrų aktų, kurie lieka galioti po 2004 m. gegužės 1 d. ir kuriuos dėl stojimo reikia pritaikyti, adaptacijos arba jos buvo numatytos, bet jas būtina pritaikyti. Visas šias adaptacijas reikia priimti iki įstojimo, kad įstojus jos įsigaliotų.
(2)
Laikantis 2003 m. Stojimo akto 57 straipsnio 2 dalies tokias adaptacijas Taryba turi priimti visais atvejais, kai Taryba viena arba bendrai su Europos Parlamentu priėmė pirminį aktą.
(3)
Pagal Sprendimą 2004/246/EB (1) valstybės narės yra įgaliotos pasirašyti, ratifikuoti ar prisijungti Europos bendrijos intereso labui prie 1992 metų Tarptautinės konvencijos dėl tarptautinio taršos nafta padarytos žalos kompensacijos fondo įkūrimo 2003 m. protokolo ir tuo pačiu metu Austrija ir Liuksemburgas yra įgaliojami Europos bendrijos intereso labui prisijungti prie pagrindinių dokumentų.
(4)
Pagal 2003 m. Stojimo akto 53 straipsnį Sprendimas 2004/246/EB bus taikomas naujoms valstybėms narėms nuo įstojimo dienos. Tačiau tuo atveju, kai naujos valstybės narės nėra pagrindinių dokumentų susitariančios šalys, būtent Čekijos Respublika, Estija, Vengrija ir Slovakija, Taryba turi specialiai įgalioti šias valstybes, suteikdama joms teisę prisijungti prie pagrindinių dokumentų ir prie 2003 m. protokolo bei ragindama jas iki 2005 m. gruodžio mėn. pabaigos sutikti įsipareigoti laikytis šių pagrindinių dokumentų ir protokolo.
(5)
Jungtinė Karalystė ir Airija yra įpareigotos laikytis 2000 m. gruodžio 22 d. Tarybos reglamento (EB) Nr. 44/2001 dėl jurisdikcijos ir teismo sprendimų civilinėse ir komercinėse bylose pripažinimo ir vykdymo (2) ir todėl dalyvauja šio sprendimo priėmime ir taikyme.
(6)
Pagal prie Europos Sąjungos sutarties ir Europos bendrijos steigimo sutarčių pridedamo protokolo dėl Danijos pozicijos 1 ir 2 straipsnius Danija nedalyvauja priimant šį sprendimą ir todėl nėra įpareigota jo laikytis bei jo netaiko.
(7)
Dėl to Sprendimas 2004/246/EB turėtų būti atitinkamai iš dalies pakeistas,
PRIĖMĖ ŠĮ SPRENDIMĄ:
1 straipsnis
Sprendimas 2004/246/EB iš dalies keičiamas taip:
1)
1 straipsnio 2 dalis pakeičiama taip:
„2. Be to, Čekijos Respublika, Estija, Liuksemburgas, Vengrija, Austrija ir Slovakija yra įgaliotos prisijungti prie pagrindinių dokumentų.“;
2)
2 straipsnis iš dalies keičiamas taip:
a)
1 dalis pakeičiama taip:
„1. Valstybės narės imasi reikiamų veiksmų, kad pagal 19 straipsnio 2 dalį per tinkamą laikotarpį, ir jeigu galima iki 2004 m. birželio 30 d., išreikštų savo sutikimą įsipareigoti laikytis Papildomojo fondo protokolo, išskyrus Čekijos Respubliką, Estiją, Liuksemburgą, Vengriją, Austriją ir Slovakiją, kurios išreiškia jų sutikimą laikytis protokolo, atsižvelgiant į šio straipsnio 3 dalyje išdėstytas sąlygas.“;
b)
3 dalis pakeičiama taip:
„3. Čekijos Respublika, Estija, Liuksemburgas, Vengrija, Austrija ir Slovakija imasi reikiamų veiksmų, kad kiek įmanoma iki 2005 m. gruodžio 31 d. išreikštų savo sutikimą laikytis pagrindinių dokumentų ir Papildomojo fondo protokolo.“
2 straipsnis
Šis sprendimas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2004 m. gegužės 1 d.
3 straipsnis
Šis sprendimas skirtas valstybėms narėms pagal Europos bendrijos steigimo sutartį.
Priimta Briuselyje, 2004 m. rugsėjo 24 d.